CWT เงินสดแน่น! จ่อบุ๊กขาย “บลู โซลาร์ฟาร์ม 3” กว่า 117 ลบ. หนุนลงทุน “โรงขยะ” นครสวรรค์
CWT ไฟเขียวบริษัทลูก “ชัยวัฒนา กรีน” ขายหุ้นใน “บลู โซลาร์ฟาร์ม 3” รับเงินสด 117 ล้านบาท ไตรมาส 1/65 นำเงินใช้เป็นทุนหมุนเวียนในการขยายการลงทุนโรงไฟฟ้าขยะจ.นครสวรรค์
CWT ไฟเขียวบริษัทลูก “ชัยวัฒนา กรีน” ขายหุ้นใน “บลู โซลาร์ฟาร์ม 3” รับเงินสด 117 ล้านบาท ไตรมาส 1/65 นำเงินใช้เป็นทุนหมุนเวียนในการขยายการลงทุนโรงไฟฟ้าขยะจังหวัดนครสวรรค์
1 ก.พ. 2565

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ที่ประชุมคณะกรรมการบริษัท ครั้งที่ 1/2565 มีมติอนุมัติการจำหน่ายหุ้นสามัญทั้งหมดที่ บริษัท ชัยวัฒนา กรีน จำกัด (CWTG) (ในฐานะบริษัทย่อยของบริษัท) ที่ถืออยู่ใน บริษัท บลู โซลาร์ฟาร์ม 3 จำกัด (BSF3) ซึ่งประกอบธุรกิจผลิตและจำหน่ายไฟฟ้าจากพลังงานแสงอาทิตย์  เป็นหุ้นสามัญของ BSF3 จำนวน 720,000 หุ้น มูลค่าที่ตราไว้ (พาร์) หุ้นละ 100 บาท คิดเป็นสัดส่วน 60% ของทุนจดทะเบียน และคิดเป็นจำนวนเงินรวมทั้งสิ้น 117,153,000 บาท โดยขายให้กับ บริษัท โซลาร์ ยูไนเต็ด เนทเวิร์ค จำกัด
“ชัยวัฒนา กรีน จะดำเนินการจำหน่ายหุ้นสามัญที่ถืออยู่ใน บลู โซลาร์ฟาร์ม 3 ออกทั้งสิ้น 720,000 หุ้น คิดเป็นจำนวนเงินรวมทั้งสิ้น 117,153,000 บาท และภายหลังจากการทำรายการจะส่งผลให้ CWTG ไม่ได้ถือหุ้นในบริษัท BSF3 อีกต่อไป ทั้งนี้คาดว่าจะทำรายการแล้วเสร็จภายใน เดือนกุมภาพันธ์ 2565 และจะสามารถรับรู้เข้ามาเป็นรายได้ภายในไตรมาส 1 ปี 2565 นี้ โดยจะนำเงินที่ได้มาเพื่อเพิ่มสภาพคล่องให้กับบริษัทฯ และใช้เป็นเงินทุนหมุนเวียนสำหรับการรองรับโครงการของบริษัทในกลุ่มพลังงานในอนาคต” นายวีระพล
กรรมการผู้จัดการ CWT กล่าวอีกว่าเมื่อดำเนินการจำหน่ายเสร็จสิ้นแล้ว จะส่งผลทำให้บริษัทฯ  มีโรงไฟฟ้าที่ขายไฟเข้าระบบเชิงพาณิชย์ (COD) ขนาดกำลังการผลิต 9.9 เมกะวัตต์ และมีโครงการที่อยู่ระหว่างพัฒนาคือ โรงไฟฟ้าขยะชุมชน จังหวัดนครสวรรค์ขนาดกำลังการผลิต 9.9 เมกะวัตต์ ปัจจุบันได้สัญญาบริหารจัดการขยะแล้ว 25 ปี และอยู่ระหว่างการก่อสร้างโรงงานแยกขยะเพื่อเตรียมการต่อยอดเป็นโรงไฟฟ้าขยะชุมชนได้ภายในเร็วๆ นี้ ซึ่งจะช่วยสนับสนุนธุรกิจเติบโตอย่างแข็งแกร่งในอนาคต